## Metrovalencia amplia el seu servici nocturn el dissabte 26 amb motiu del correfoc de la Gran Fira de Juliol

*** Les línies de metro circularan cap a les 01:30 hores amb destinació a Seminari, Paterna, Aeroport, Torrent, Rafelbunyol i Aragó, i el tramvia oferix servici més enllà de la mitjanit
* El diumenge 27 de juliol s’han programat circulacions extraordinàries del tramvia i el metro després de la Batalla de Flors pels focs artificials que es dispararan des del passeig Marítim**

Metrovalencia ampliarà els seus horaris de servici de metro i tramvia la nit del dissabte 26 de juliol, amb motiu de l’espectacle pirotècnic del correfoc que se celebrarà a la mitjanit, a càrrec de Pirotècnia Global Foc, i que recorrerà els carrers del centre de la ciutat de València.

En concret, el recorregut d’este espectacle comença en el carrer de la Pau i passa per Glorieta, Palau de Justícia i Porta de la Mar.

Les unitats de les línies de metro tenen previst circular cap a les 01.30 hores en direcció a Seminari, Paterna, Aeroport, Torrent, Rafelbunyol i Aragó.

En les línies tramviàries, en la línia 4 circularan tramvies des de Pont de Fusta cap a Vicent Andrés Estellés a les 00:25 hores, i, a la mateixa hora, cap a Doctor Lluch. En la línia 10 hi haurà un tramvia especial des d’Alacant a Ciutat Arts i Ciències-Justícia a les 23:00 hores, amb la seua consegüent tornada, i un altre tramvia des d’Alacant a Natzaret a les 00:20 hores i viceversa.

**Diumenge 27 de juliol**

FGV també ha programat circulacions extraordinàries del tramvia el diumenge 27 de juliol per a cobrir l’anada i la tornada del castell de focs artificials que es dispararà a les 23:00 hores, una vegada finalitzada la Batalla de Flors, a càrrec de Pirotècnia Martí, en l’encreuament entre el carrer Eugenia Viñes i el carrer Marcos Sopena, al costat de la parada de Neptú. Des de Platja les Arenes hi haurà tramvies especials fins a Vicent Andrés Estellés, així com de Marítim a Tossal del Rei.

Respecte al metro, es reforçarà l’oferta comercial per a facilitar l’accés i la tornada de la Batalla de Flors, per a la qual cosa s’incrementarà la capacitat amb unitats de cinc cotxes. Amb motiu de l’espectacle pirotècnic, s’oferirà la possibilitat d’enllaçar amb els tramvies addicionals a Benimaclet, amb un tren amb destinació a Alboraia Peris Aragó i un altre cap a Av. del Cid.

S’aconsella als usuaris que s’informen dels horaris amb antelació en la pàgina web www.metrovalencia.es, en el telèfon gratuït d’informació i atenció al client 900 46 10 46, així com en l’app oficial de Metrovalencia, per a conéixer amb exactitud el servici oferit.

Fecha: 24/07/2025